SKRIFTLIG FORESPØRGSEL E-0714/00

af Glyn Ford (PSE) til Kommissionen

(17. marts 2000)

Om: Nationale bankierer og erhvervsdrivende, der tilhører etniske grupper

Har Kommissionen under sine rundbordssamtaler med nationale bankierer taget spørgsmålet op om forskelsbehandling af erhvervsdrivende, der tilhører etniske grupper? I benægtende fald, agter den at gøre det i fremtiden?

Svar afgivet på Kommissionens vegne af Erkki Liikanen

(18. april 2000)

Forskelsbehandling af etniske mindretal i finanssektoren blev drøftet både på den anden og den tredje rundbordskonference mellem banker og SMV'er, fordi man havde konstateret, at erhvervsdrivende, der tilhører et etnisk mindretal, hører til de mere sårbare grupper, som har svært ved at få adgang til finansiering. Rundbordskonferencen mellem banker og SMV'er er et initiativ, Kommissionen har iværksat for at forbedre forholdet mellem banker og SMV'er.

På den tredje rundbordskonference deltog der repræsentanter for europæiske SMV-organisationer, den europæiske banksektor (sparekasser, andelsbanker og forretningsbanker), sammenslutninger af risikokapitaludbydere og gensidige garantifonde og en række offentlige organer for SMV-udvikling fra medlemsstaterne. Den endelige rapport fra den anden rundbordskonference blev vedtaget i 1997, og den endelige rapport fra den tredje rundbordskonference vedtages i maj eller juni 2000.

En række af de deltagende bankfolk mente tilsyneladende, at långivning til denne type erhvervsdrivende indebar en risiko over gennemsnittet og kun sjældent var rentabel, hvorfor låneansøgningerne blev behandlet med særlig forsigtighed. Man tilbød dog fortsat mikrolån til virksomhedsgrundlæggere for at fremme integrationen af etniske mindretal i samfundet, især når risiciene delvist blev båret af offentlige programmer.

I den endelige rapport fra den anden rundbordskonference var Mama Cash en af de casestudies, der blev fremhævet som optimal praksis. Der er tale om en organisation, der tilbyder rådgivning og garanti til kvinder (især kvinder, der tilhører et etnisk mindretal), som ønsker at starte en ny virksomhed, men har fået afslag på deres ansøgning om banklån. Initiativet blev betragtet som særlig interessant, fordi det var succesrigt, bæredygtigt og ikke byggede på offentlige midler.

I udkastet til den endelige rapport fra den tredje rundbordskonference nævnes etniske mindretal også. Således beskrives der f.eks. en række initiativer, som britiske banker har taget for at yde kunder, der tilhører et etnisk mindretal, en bedre service.

Kommissionen vil indgående undersøge rundbordskonferencens henstillinger om at sikre en bedre adgang til mikrolån. Indtil videre erindrer Kommissionen om, at der i direktivforslaget af 25. november 1999(1) om gennemførelse af princippet om ligebehandling af alle uanset race eller etnisk oprindelse udtrykkeligt er forbud mod forskelsbehandling på grund af race eller etnisk oprindelse i forbindelse med adgang til tjenesteydelser. Kommissionen har opfordret Rådet og Europa-Parlamentet til at sætte skub i behandlingen af dette forslag, så det snart kan vedtages.

Et eksemplar af den endelige rapport fra den anden rundbordskonference er sendt direkte til det ærede medlem og Parlamentets sekretariat.

(1) KOM(1999) 566 endelig udg.